留題婺州智者寺
作者：慕容彥逢
朝代：宋

paragraphs: 宿雨雖乍晴，輕雲猶出岫。
春深卉木繁，千巖衒芳秀。
誰云山逕幽，涓涓響寒溜。
時禽助好音，百囀引鳥脰。
老僧邀客留，蒲簾捲圭竇。
側耳石鼎傍，蠅聲辯湯候。
茶品頗自修，擊拂振襟袖。
勤劬爇鑪香，挹試殆三嗅。
稍定與之言，飄然出塵垢。
坐久月華生，澄潭明列宿。